Document ID: 32010R0955

Title and Content:
ΚΑΝΟΝΙΣΜΌΣ (ΕΕ) αριθ. 955/2010 ΤΗΣ ΕΠΙΤΡΟΠΉΣ της 22ας Οκτωβρίου 2010 για την τροποποίηση του κανονισμού (ΕΚ) αριθ. 798/2008 όσον αφορά τη χρήση εμβολίων κατά της ψευδοπανώλης των πτηνών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (1), και ιδίως το άρθρο 25 παράγραφος 1 στοιχείο β) και το άρθρο 26 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Κοινότητας πουλερικά και κρέας πουλερικών και για τον καθορισμό των απαιτήσεων κτηνιατρικής πιστοποίησης (2) καθορίζει τις απαιτήσεις κτηνιατρικής πιστοποίησης για τα εν λόγω εμπορεύματα. Οι απαιτήσεις αυτές λαμβάνουν υπόψη εάν απαιτούνται ή όχι περαιτέρω εγγυήσεις ή ειδικές προϋποθέσεις εξαιτίας της κατάστασης των εν λόγω τρίτων χωρών, εδαφών, ζωνών ή διαμερισμάτων ως προς την ψευδοπανώλη των πτηνών. (2) Ο κανονισμός (ΕΚ) αριθ. 798/2008 καθορίζει επίσης τους όρους βάσει των οποίων καθορίζεται εάν ή όχι μια τρίτη χώρα, ένα έδαφος, μια ζώνη ή ένα διαμέρισμα πρέπει να θεωρείται ως απαλλαγμένη/ο από την ψευδοπανώλη των πτηνών. Ένα τέτοιο κριτήριο είναι να μην έχει διενεργηθεί εμβολιασμός κατά της νόσου με χρήση εμβολίων που δεν συμμορφώνονται με τα κριτήρια για τα αναγνωρισμένα εμβόλια για την ψευδοπανώλη των πτηνών που καθορίζονται στο μέρος Ι του παραρτήματος VI του κανονισμού. Στο μέρος ΙΙ σημείο 2 του εν λόγω παραρτήματος καθορίζονται ειδικά κριτήρια για τα εμβόλια κατά της ψευδοπανώλης των πτηνών, συμπεριλαμβανομένων των αδρανοποιημένων εμβολίων. (3) Το Εγχειρίδιο για τις διαγνωστικές δοκιμές και τα εμβόλια χερσαίων ζώων του Διεθνούς Γραφείου Επιζωοτιών (Εγχειρίδιο OIE) καθορίζει τις απαιτήσεις για τα εμβόλια κατά της ψευδοπανώλης των πτηνών συμπεριλαμβανομένων των ελέγχων της ασφάλειας στα διάφορα στάδια της κατασκευαστικής διαδικασίας. (4) Για τη διαφύλαξη της κατάστασης της υγείας των πουλερικών στην Ένωση και για τη διευκόλυνση του εμπορίου πουλερικών και κρέατος πουλερικών, είναι σκόπιμο οι απαιτήσεις για τα εμβόλια κατά της ψευδοπανώλης των πτηνών και η χρήση τους σε τρίτες χώρες από τις οποίες επιτρέπεται να γίνεται εισαγωγή πουλερικών και κρέατος πουλερικών να λαμβάνουν υπόψη τις απαιτήσεις για τέτοια εμβόλια που καθορίζονται στο εγχειρίδιο ΟΙΕ. (5) Για το σκοπό αυτό, τα γενικά κριτήρια για τα αναγνωρισμένα εμβόλια κατά της ψευδοπανώλης των πτηνών που καθορίζονται στο μέρος Ι του παραρτήματος VI του κανονισμού (ΕΚ) αριθ. 798/2008 πρέπει να παραπέμπουν στις απαιτήσεις του εγχειριδίου ΟΙΕ, οι οποίες πρέπει να διατηρηθούν ως δυναμική αναφορά για να λαμβάνονται υπόψη οι τακτικές επικαιροποιήσεις του εγχειριδίου με βάση τις νέες επιστημονικές εξελίξεις. (6) Επιπλέον, ενόψει της τεχνικής προόδου που έχει συντελεστεί σε σχέση με την παραγωγή εμβολίων κατά της ψευδοπανώλης των πτηνών, ιδιαίτερα ως αναφορά τις τεχνικές αδρανοποίησης, καθώς και τις απαιτήσεις που καθορίζονται στο εγχειρίδιο ΟΙΕ, πρέπει να διαγραφούν τα ειδικά κριτήρια για τα αδρανοποιημένα εμβόλια κατά της ψευδοπανώλης των πτηνών που καθορίζονται στο σημείο 2 του μέρους ΙΙ του παραρτήματος VI του κανονισμού (ΕΚ) αριθ. 798/2008. (7) Είναι αναγκαίο να τροποποιηθούν ορισμένες διατάξεις που αφορούν το κρέας των πουλερικών και παρατίθενται στο παράρτημα VII του κανονισμού (ΕΚ) αριθ. 798/2008 καθώς και το αντίστοιχο υπόδειγμα κτηνιατρικού πιστοποιητικού για το κρέας των πουλερικών (POU) που παρατίθεται στο παράρτημα Ι ώστε να ληφθούν υπόψη οι τροποποιήσεις στο παράρτημα VI του εν λόγω κανονισμού. (8) Συνεπώς, ο κανονισμός (ΕΚ) αριθ. 798/2008 πρέπει να τροποποιηθεί αναλόγως. (9) Είναι σκόπιμο να καθοριστεί η ημερομηνία εφαρμογής του παρόντος κανονισμού ώστε να ευθυγραμμιστεί με την ημερομηνία εφαρμογής της απόφασης 93/152/ΕΟΚ της Επιτροπής (3), όπως τροποποιήθηκε με την απόφαση 2010/633/ΕΕ (4), η οποία εισάγει αντίστοιχες τροποποιήσεις των κριτηρίων για τα αδρανοποιημένα εμβόλια κατά της ψευδοπανώλης των πτηνών. (10) Τα προβλεπόμενα στον παρόντα κανονισμό μέτρα είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα I, VI και VII του κανονισμού (ΕΚ) αριθ. 798/2008 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Δεκεμβρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Οκτωβρίου 2010.

Classification Labels:
1934
311
2394
1
15

Label Descriptions:
{"1934": "Πολιτική για την υγεία", "311": "ΥΓΕΙΑ", "2394": "ΤΕΛΩΝΕΙΑΚΗ ΝΟΜΟΘΕΣΙΑ", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 2442
2479
3156
2711
77
5877

EuroVoc IDs (Expanded): 2442
2479
3156
2711
77
5877

Dataset Source: meu

Split: dev